再吟六詩四首拜呈  其一
作者：孔平仲
朝代：宋

paragraphs: 摩天皆勁翮，對壘盡雄詩。
漢士增三傑，唐儒益二夔。
素修同德行，良會展尊彝。
恥佩蘇秦印，閒吟谷永詩。
郡條頒美政，邦典守新規。
暗換陰陽氣，平分晝夜時。
南朝餘草樹，戰國舊城池。
弱跪霜前蟹，奇眸水底龜。
風標觀畫鶴，禍福中靈棋。
尼父談諸蔽，尤當謹禮儀。